钦定古今图书集成/明伦汇编/官常典/第616卷 > 唐复
## 钦定古今图书集成/明伦汇编/官常典/第616卷 > 唐复

按《武进县志》：“复，字复亨，洪武庚辰进士，授浙江馀姚
知县，调湖广零陵，又调交趾，皆有惠政。安南黎季牦
乱，复为书数千言，谕以祸福，大略谓天命我皇帝统
一宇内，干开坤辟，秋杀春生，恩威所被，无间遐迩。故
负僭窃之罪者，必不能保其躯首；悖逆之祸者，适足
以亡其国。阁下蠢然负固，冥行妄为之不已，一旦天
子震怒，调战舰十万，扬帆于南海之上，分遣一军越
铜柱，一军渡水尾，譬疾风之扫秋叶，利剑之劘蓬蒿，
玉石俱焚，悔无及矣。”季牦得书震詟，以象齿、金错来
献。成祖见其书，命宣付史馆。已，为当路者所蔽，置不
录。久之，升大理寺寺副。宣德五年升平乐知府。先是，
郡守除授拘资格，多不称职。上特命大臣各举所知，
复遂与况锺等九人同擢知府，授玺书，假便宜驰驿
之任。时禁网疏阔，平乐去京远，猺民杂居，刓弊尤其
复。至釐奸革蠹，扶弱抑强，荐拔下僚，裁减冗杂。军民
利弊当更张者，累章敷陈，悉见施行，郡以大治。及去
位，百姓讴思，立祠学宫傍祀之。